**Miguel Pardeza Pichardo**, coñecido deportivamente como **Pardeza**, nado en La Palma del Condado, Huelva, o 8 de febreiro de 1965, é un exfutbolista e filólogo español.

Comezou a súa carreira no Real Madrid, onde foi o único membro non madrileño da "Quinta do Voitre", aínda que os seus maiores éxitos logrounos co Zaragoza. Foi cinco veces internacional coa selección española, coa que disputou o Mundial de 1990.

Traxectoria
-----------

### Como xogador

#### Real Madrid

Formouse dende os 14 anos na canteira do Real Madrid, e na tempada 1982/83 debutou co filial, o Real Madrid Castilla, na Segunda División. Na seguinte tempada o Castilla proclamouse campión de Segunda, e o xornalista Julio César Iglesias alcumou como "Quinta do Voitre" a un grupo de cinco xogadores do equipo, formado por Emilio Butragueño, Manolo Sanchís, Míchel, Rafael Martín Vázquez e o propio Pardeza.

O derradeiro día de 1983, debutou co primeiro equipo na Primeira División, nun partido contra o Espanyol, entrando nos minutos finais como substituto de Uli Stielike. Disputou un total de 3 partidos co equipo de Di Stéfano esa tempada, e na seguinte, mentres os seus compañeiros se consolidaban no primeiro equipo, el continuou no filial, co que marcou 12 goles.

Na tempada 1985/86 foi cedido ao Zaragoza, co que disputou 39 partidos, marcando 10 goles, e contribuíu na conquista da Copa do Rei, realizando unha destacada actuación na final ante o FC Barcelona. O Real Madrid recuperouno para o ano seguinte, pero no club branco encontrouse coa dura competencia de Butragueño, Hugo Sánchez e Valdano, que ocupaban a liña atacante titular, ademais do veterano Santillana. A súa grande oportunidade chegou coa lesión de Valdano, aproveitando para facerse coa titularidade. Disputou 25 partidos de liga e marcou cinco goles, dous deles ante o Zaragoza, e debutou na Copa de Europa. Ese ano o Real Madrid gañou a segunda das cinco ligas consecutivas que gañou a finais dos anos oitenta.

#### Zaragoza

Ao remate da tempada, Pardeza deixou o club madrileño para xogar no Zaragoza. No club aragonés destacaban futbolistas como o veterano Señor, os centrais Juanito e Fraile, ou os futuros internacionais, Villarroya e Vizcaíno e sobre todo o histórico dianteiro uruguaio Rubén Sosa. Militou no equipo durante os seguintes 10 anos, exercendo como capitán dende a retirada de Señor, e formou unha célebre dianteira xunto con Paquete Higuera. Con Radomir Antić como adestrador, o equipo clasificouse para a Copa da UEFA, e con Víctor Fernández proclamouse campión da Copa do Rei na campaña 1993/94 e da Recopa de Europa na seguinte.

Deixou o club en 1997, despois de 369 partidos oficiais e 97 goles. 

#### Puebla

A continuación marchou a México, onde fichou polo Puebla, club co que xogou dúas tempadas na Primeira División antes de colgar as botas.

#### Selección española

Foi internacional coas categorías inferiores da selección española, e en 1986 proclamouse campión da Eurocopa sub-21, despois de derrotar na final a Italia.

Coa selección absoluta tivo poucas oportunidades, pois o posto de segundo dianteiro estaba monopolizado polo seu antigo compañeiro e amigo Emilio Butragueño (o primeiro era Julio Salinas). Aínda así foi internacional en cinco ocasións e foi convocado para o Mundial de 1990 en Italia, onde estiveron presentes todos os integrantes da "Quinta do Voitre".

### Trala retirada

Entre 2002 e 2008 foi director deportivo do Zaragoza e de 2009 e 2014 ocupou o mesmo cargo no Real Madrid, durante a presidencia de Florentino Pérez.

Comezou a estudar Dereito na súa época de futbolista, pero tras varios anos deixouno para estudar o que realmente lle gustaba, a Filoloxía Hispánica. Licenciouse e realizou a súa tese de doutoramento sobre a obra de César González Ruano, sobre quen tamén editou unha ampla selección de artigos xornalísticos en tres volumes. O 15 de abril de 2016 recibiu o premio ao Alumno Distinguido da Facultade de Filosofía e Letras da Universidade de Zaragoza, a súa *alma máter*, nun acto solemne presidido polo reitor, José Antonio Mayoral, o conselleiro de Innovación, Investigación e Universidade do Goberno de Aragón, Pilar Alegría, e o decano da facultade, Eliseo Serrano Martín, celebrado no Paraninfo da Universidade de Zaragoza.

Grande afeccionado á lectura, posúe unha colección de máis de 15.000 libros. En 2016 publicou a súa primeira novela, titulada *Torneo*, e no 2020 saíu á luz o seu segundo libro, de título *Angelópolis*.

Palmarés
--------

Castilla
* **Segunda División (1):** 1983/84.

Real Madrid
* **Primeira División (1):** 1986/87.

Zaragoza
* **Copa do Rei (2):** 1985/86, 1993/94.
* **Recopa de Europa (1):** 1994/95.

Obra
----

* *Torneo* (2016).
* *Angelópolis* (2020).

### Edicións

* César González Ruano. *Obra periodística (1925-1936)*, Fundación Cultural Mapfre Vida, Madrid, 2002.
* César González Ruano. *Obra periodística (1943-1965)*, Tomos I e II Fundación Cultural Mapfre Vida, Madrid, 2003.
* César González Ruano, *Necrológicas*, Fundación Cultural Mapfre Vida, Madrid, 2005.

Notas
-----

1. ↑  Segurola, Santiago (17 de novembro de 2003). "La Quinta cumple 40". *El País* (en castelán). Consultado o 7 de maio de 2022.
2. ↑  "Se cumplen 30 años del debut de la Quinta del Buitre" (en castelán). 4 de decembro de 2013. Consultado o 7 de maio de 2022.
3. ↑  Relaño, Alfredo (26 de abril de 1986). "El Zaragoza aguantó con un gol de rebote 60 minutos de presión barcelonista". *El País* (en castelán). Consultado o 7 de maio de 2022.
4. 1 2 3  Corazón Rural, Álvaro (Febreiro de 2015). "Miguel Pardeza: «Para los jugadores sin un físico poderoso como yo, Maradona era una escuela»" (en castelán). Consultado o 7 de maio de 2022.
5. ↑  Valero, S. (30 de novembro de 2015). "Miguel Pardeza: "La generación de la Recopa merecía más crédito"" (en castelán). Consultado o 7 de maio de 2022.
6. ↑  "Pardeza prueba suerte en el fútbol mexicano". *El País* (en castelán). 30 de outubro de 1997. Consultado o 7 de maio de 2022.
7. ↑  "La Selección española Sub-21 tiene en su haber tres títulos de Europa y es la vigente campeona. El primero lo conquistó en 1986." (en castelán). Arquivado dende o orixinal o 07 de maio de 2022. Consultado o 7 de maio de 2022.
8. ↑  "Pardeza presenta su dimisión como director deportivo" (en castelán). 19 de maio de 2008. Consultado o 7 de maio de 2022.
9. ↑  Pujol Alemany, Bernat (4 de xullo de 2014). "El Real Madrid prescinde de su director deportivo de futbol, Miguel Pardeza". *Mundo Deportivo* (en castelán). Consultado o 7 de maio de 2022.
10. ↑  "Pardeza, el futbolista que leía muchos libros" (en castelán). 19 de marzo de 2017. Consultado o 7 de maio de 2022.
11. ↑  Heredia, Sergio (25 de abril de 2020). "Miguel Pardeza, el delantero que se hizo novelista". *La Vanguardia* (en castelán). Consultado o 7 de maio de 2022.

Véxase tamén
------------

### Ligazóns externas

* Datos do xogador no sitio web do Real Madrid *(en castelán)*.
* Datos do xogador Arquivado 07 de maio de 2022 en Wayback Machine. na selección española *(en castelán)*.

| * v
* c
* e
Selección de España - Mundial de Fútbol de 1990 |
| --- |
| 
* 1 Zubizarreta
* 2 Chendo
* 3 Jiménez
* 4 Andrinúa
* 5 Sanchís
* 6 Martín Vázquez
* 7 Pardeza
* 8 Quique
* 9 Butragueño (c)
* 10 Gómez
* 11 Villarroya
* 12 Alkorta
* 13 Ablanedo II
* 14 Górriz
* 15 Robert
* 16 Bakero
* 17 Hierro
* 18 Paz
* 19 Salinas
* 20 Manolo
* 21 Míchel
* 22 Ochotorena
* Adestrador: Suárez

 | España |

|  |  |
| --- | --- |
| Control de autoridades | 
* Wd: Q461311
* WorldCat
* VIAF: 9304150325557610090002
* GEA: 20460
* GND: 1138365955
* LCCN: n2002041679
* BDFutbol: 1985
* EUfootballInfo: 16022
* FIFA: 174836
* NFT: 14745
* Transfermarkt: 184503
* UEFA: 5830

 |